**NOTA INFORMATIVĂ**

**la proiectul Codului militar al Republicii Moldova**

Pentru implementarea sarcinilor de reformare a sectorului de securitate, potrivit prevederilor Strategiei securităţii naţionale privind consolidarea capacităţilor de planificare strategică, ţinînd cont de implementarea prevederilor Planului de acţiuni al Parteneriatului Republica Moldova-NATO (IPAP) şi prevederile Programului de activitate al Guvernului „Integrarea Europeană: Libertate, Democraţie, Bunăstare” şi Planului de acţiuni al acestuia pentru anii 2014-2016, Planului de acţiuni al Guvernului pentru anii 2012-2015, precum şi pentru perfecţionarea cadrului instituţional şi normativ în vigoare privind organizarea sistemului naţional de apărare, obligaţia militară şi serviciul militar, care în contextul evoluţiei mediului de securitate a pierdut din actualitatea sa, cît şi a schimbărilor intervenite în structura forţelor sistemului naţional de apărare[[1]](#footnote-2) - a fost identificată necesitatea elaborării şi sistematizării într-un proiect de Cod militar a principalelor norme legale în domeniul apărării naţionale şi planificării, a obligaţiei militare şi serviciului militar prin precizarea şi armonizarea procesului de planificare a apărării cu sistemul de planificare strategică şi bugetară al statului în sectorul de securitate naţională.

Proiectul Codului militar al Republicii Moldova este compatibil cu prevederile Constituţiei Republicii Moldova *(art.57, art.66, art.72, art.87-88, art.108, etc.)*, cu prevederile tratatelor internaţionale la care Republica Moldova este parte, precum şi respectă normele de tehnică legislativă.

Totodată, în contextul perfecţionării şi sistematizării cadrul juridic în domeniul organizării sistemului naţional de apărare, obligaţiei militare şi serviciului militar, s-a ţinut cont de experienţa şi practica ţărilor neutre *(Austria, Elveţia, Finlanda, etc.)* şi celor cu aspiraţii de integrare în Uniunea Europeană *(Ucraina, Georgia, etc.),* standardele şi practicile avansate din domeniu implementate în ţările Uniunii Europene *(Codul de conduită al OSCE privind aspectele politico-militare ale securităţii, recomandările PACE: Recomandarea nr.1742 (2006) privind drepturile efectivului forţelor armate, etc.).*

În acest sens, elaborarea Codului militar al Republicii Moldova ca un act normativ codificat şi accesibil, este necesară pentru:

- înlăturarea multitudinii de acte legislative şi de acte normative subordonate legii ce reglementează raporturi privind organizarea sistemului naţional de apărare, obligaţia militară şi serviciul militar. La etapa actuală, se constată că reglementările în vigoare sînt dispersate în diverse acte legislative care, ulterior aprobării prezentului Cod, urmează a fi abrogate (art.204): *Legea nr.345-XV din 25.07.2003 „Cu privire la apărarea naţională”, Legea nr.1245-XV din 18.07.2002 „Cu privire la pregătirea cetăţenilor pentru apărarea Patriei”, Legea nr.162-XVI din 22.07.2005 „Cu privire la statutul militarilor”, Legea nr.1244-XV din 18.07.2002 „Cu privire la rezerva Forţelor Armate”, Legea nr.1477-XV din 22.11.2002 “Cu privire la răspunderea materială a militarilor”, Legea nr.52 din 02.03.2007 ”Cu privire la aprobarea Regulamentului disciplinei militare”;*

- reglementarea în prezentul Cod a aspectelor privind organizarea sistemului naţional de apărare, obligaţia militară şi serviciul militar, astfel forţa juridică a normelor respective va fi ridicată din actele normative guvernamentale şi departamentale;

- realizarea efectivă a drepturilor militarilor prin înlăturarea lacunelor şi contradicţiilor şi reglementarea exhaustivă a chestiunilor privind serviciul militar, obligaţia militară, soluţionarea drepturilor social-economice ale militarilor;

- dezvoltarea protecției sociale a personalului din Forţele Armate la un nivel echitabil pentru tot sistemul naţional de securitate şi apărare;

- ordonarea aplicării legislaţiei în vigoare şi contribuirea la crearea unei practici uniforme de aplicare a normelor legale în domeniu.

Întru implementarea documentelor de politici menţionate mai sus şi pentru executarea Deciziei Consiliului Suprem de securitate nr.01/1-02-05 din 16.07.2013 şi, respectiv, a indicaţiilor Prim-ministrului Republicii Moldova nr.1212-202 din 08.08.2013, precum şi în baza ordinului Ministrului apărării nr.8 din 14 ianuarie 2013 „Cu privire la instituirea grupului de lucru pentru elaborarea variantei finale a proiectului Codului militar al Republicii Moldova” în cadrul ministerului a fost definitivat proiectul Codului militar al Republicii Moldova, prezentat anterior spre avizare şi consultare publică *(cu nr.11/1340 din 29.11.2012)*, în modul stabilit, fiind îmbunătăţit conţinutul acestuia, comparativ cu versiunea iniţială a proiectului Codului.

După definitivarea proiectului Codului militar al Republicii Moldova, acesta are următoarea structură şi conţinut:

În **Titlul I. „Dispoziţii generale”** (art.1-4), sînt prevăzute obiectul de reglementare şi domeniul de aplicare a Codului, noţiunile principale, principiile sistemului naţional de apărare şi serviciului militar. La compartimentul noţiuni au fost revizuite şi modificate noţiunile: „*apărare naţională”,* „*sistem naţional de apărare”, „Forţe Armate”, „unitate militară”; „operaţie”, „acţiuni de luptă”, „alte forţe ale sistemului naţional de apărare”, „militar”*, „*militar prin contract”*, “*militar în termen/militar în termen redus”, “student al instituţiei de învăţămînt militar”*, “*rezervist”*, “*recrut”*, „*supus militar”*, „*funcţie militară”*, „*grad militar”.* Totodată,în proiect au fost incluse noţiuni, cum sunt: *„planificarea apărării naţionale”, „criză”,* „*instituţii ale Ministerului Apărării”*, „*organe administrativ-militare”*.

După intrarea în vigoare a Codului militar, actele legislative în vigoare ce vor continua să reglementeze domenii speciale vizînd organizarea, managementul şi controlul sistemului naţional de apărare sunt următoarele: *Legea nr.143  din  21.06.2012 privind controlul spaţiului aerian; Legea nr.1192-XV din 04.07.2002 privind pregătirea de mobilizare şi mobilizarea; Legea nr.1384-XV din 11.10.2002 cu privire la rechiziţiile de bunuri şi prestările de servicii în interes public; Legea nr.212-XV din 24.06.2004 privind regimul stării de urgenţă, de asediu şi de război; Legea nr.1156-XIV din 26.07.2000 cu privire la participarea Republicii Moldova la operaţiunile internaţionale de menţinere a păcii; Legea nr.448-XV din 13.11.2003 cu privire la statutul forţei militare străine în Republica Moldova; Legea nr.1544-XV din 23.06.1993 asigurării cu pensii a militarilor şi a persoanelor din corpul de comandă şi din trupele organelor afacerilor interne etc.*

În **Titlu II. „Apărarea naţională”** (art.5-39), au fost definitivate elementele sistemului naţional de apărare, destinat asigurării apărării naţionale, care se realizează prin planificarea, organizarea, pregătirea şi întrebuinţarea forţelor destinate apărării. Sistemul naţional de apărare cuprinde organele de conducere, forţele, resursele şi infrastructura teritorială destinate apărării naţionale.

Totodată, proiectul vine cu mai multe rectificări la organizarea actuală a sistemului naţional de apărare, prevăzut în Legea cu privire la apărarea naţională, dar şi introduce următoarele prevederi noi, care:

- stabilesc în premieră un capitol aparte, destinat planificării apărării naţionale, care nu a avut anterior o reglementare juridică. Astfel, proiectul defineşte viziunea cu privire la organizarea activităţii de planificare a apărării naţionale, care reprezintă un complex de activităţi şi măsuri necesare promovării intereselor naţionale, definirii şi îndeplinirii obiectivelor de apărare naţională (art.8-15);

- precizează documentele, pe baza cărora se realizează planificarea apărării naţionale, la nivel naţional: Strategia Securităţii Naţionale a Republicii Moldova, Programul de activitate al Guvernului (Programul de guvernare), Cartea Albă; la nivel departamental: Strategia Militară a Republicii Moldova, Directiva de planificare, Programe bugetare ”Apărarea Naţională”, planuri de întrebuinţare a forţelor (de operaţii);

- prevăd conceptul de *conducere politico-militară*, realizată de către Ministrul apărării prin elaborarea politicilor şi strategiilor necesare îndeplinirii obiectivelor apărării naţionale, stabilesc modul concret în care se întrebuinţează forţele destinate apărării (capabilităţile de apărare), alocarea resurselor disponibile Forţelor Armate, în conformitate cu priorităţile existente şi conceptul de *conducere militară* cu forţele destinate apărării naţionale, realizată de Şeful Statului Major General, care în calitate de Comandant al Armatei Naţionale, asigură mobilizarea şi întrebuinţarea eficientă a capabilităţilor de apărare existente, în vederea executării misiunilor stabilite (art.16);

- ajustează *componenţa Comandamentului Suprem al Forţelor Armate*, în modul următor: Ministrul apărării, Comandantul Armatei Naţionale, Şeful Departamentului Poliţiei de Frontieră şi Şeful Inspectoratului General de Poliţie al Ministerului Afacerilor Interne (art.22);

- specifică noţiunea de *forţe ale sistemului naţional de apărare* care se constituie din Forţele Armate şi alte forţe ale sistemului naţional de apărare. În acest sens, este revizuită noţiunea de *Forţe Armate* care se constituie dinArmata Naţională, subdiviziunile şi instituţiile Ministerului Apărării, destinate pentru garantarea suveranităţii, independenţei şi unităţii, integrităţii teritoriale a Republicii Moldova şi democraţiei constituţionale, fiind introdusă noţiunea de *alte forţe ale sistemului naţional de apărare* care include formaţiuni (structuri) ale Poliţiei de frontieră, carabinieri, poliţie cu destinaţie specială ale Ministerului Afacerilor Interne ce au capabilităţi de executare a misiunilor în cadrul operaţiei (acţiunilor de luptă) desfăşurate de Forţele Armate, de apărare teritorială şi instituţiile statului cu atribuţii în domeniul apărării (art.29);

- precizează misiunea de bază a Forţelor Armate, care constă în „asigurarea apărării naţionale prin pregătirea şi desfăşurarea operaţiilor (acţiunilor de luptă) de apărare, în scopul asigurării suveranităţii, independenţei, unităţii şi integrităţii teritoriale a Republicii Moldova şi democraţiei constituţionale” şi atribuţiile Forţelor Armate, care au fost divizate în trei domenii: apărarea militară a Republicii Moldova; acordarea suportului pentru alte autorităţi; consolidarea securităţii internaţionale (art.30);

- reglementează activitatea economică în Forţele Armate, care are drept scop crearea mijloacelor financiare speciale pentru activitatea subdiviziunilor Ministerului Apărării, îndreptată spre menţinerea gătinţei de luptă a Forţelor Armate şi pregătirii de mobilizare. Includerea acestei prevederi derivă din alocările sub minimul necesar al mijloacelor financiare din bugetul de stat, precum şi din lipsa cadrului legal în domeniul respectiv (art.39).

La **Titlul III. „Obligaţia militară şi serviciul militar”** (art.40-74), în partea ce se referă la obligaţia militară şi serviciul militar, se conţine un şir de prevederi, care în comparaţie cu cele actuale, stipulate în actele normative ce vizează aceste domenii (*Legea nr.1245-XV din 18.07.2002 „Cu privire la pregătirea cetăţenilor pentru apărarea Patriei”, Legea nr.162-XVI din 22.07.2005 „Cu privire la statutul militarilor”, Hotărîrea Guvernului nr.941 din 17.08.2006 „Pentru aprobarea Regulamentului cu privire la modul de îndeplinire a serviciului militar în Forţele Armate”, alte acte legislative şi acte normative*), pot fi pe bună măsură considerate ca norme ce vor contribui semnificativ la eliminarea lacunelor existente, soluţionarea problemelor legate de ineficienţa unor norme juridice, astfel perfecţionarea şi sistematizarea substanţială a Codului întru asigurarea realizării eficiente a sarcinilor ce derivă din el de către toţi subiecţii implicaţi în acest domeniu. De asemenea, acest Titlu conţine norme noi care au fost incluse aici ca urmare a examinării practicii (probleme/deficienţe/soluţii) altor state şi a studiului comparat privind obligaţia militară/serviciul militar/rezerva militară în cadrul acestor state, mai cu seamă cele europene şi SUA.

În acest sens, menţionăm următoarele aspecte ce se conţin în Titlul de referinţă:

au fost efectuate un şir de ajustări a actualelor prevederi ale legislaţiei, precum lărgirea conţinutului noţiunii de „obligaţiune militară”, incluzîndu-se şi „participarea la exerciţii şi la antrenamente de mobilizare în perioada aflării în rezervă”, care nu reprezintă o formă a serviciului militar, dar la fel de importantă pentru verificarea deprinderilor şi închegării de luptă, verificării capacităţii de luptă a unităţilor militare;

în calitate de obligaţie pentru Ministerul Afacerilor Interne şi Ministerul Transporturilor şi Infrastructurii Drumurilor s-a revăzut sarcina (art.44 alin.(4) şi (5)):

de a căuta, reţine şi predea organelor administrativ-militare rezerviştii şi recruţii care nu s-au prezentat conform ordinului de chemare, iar organelor de comenduire militară pe militarii care au părăsit fără permisiune unitatea militară sau locul serviciului şi pe militarii reţinuţi de organele de drept;

prezentarea centrelor militare a informaţiilor privind modificarea datelor în starea civilă, numelui, prenumelui, decesul supuşilor militar, schimbarea domiciliului şi vizei de reşedinţă. Includerea respectivei obligaţii de asemenea va facilita evidenţa operativă a mişcării supuşilor militar în interiorul ţării, fiind o condiţie strict necesară în cazul declarării mobilizării, şi astfel, va exclude irosirea resurselor, inclusiv financiare, şi timpului necesar în perioada menţionată sau pe timp de pace, fără a implica alte instituţii, autorităţi în procesul respectiv. Termenele de prezentare a informaţiei despre locul de trai a cetăţeanului este identică cu cea în care ministerul va anunţa primăriile despre schimbările intervenite *(conform pct.94 al Hotărîrii Guvernului nr.125 din 18.02.2013 „Pentru aprobarea Regulamentului privind eliberarea actelor de identitate şi evidenţa locuitorilor Republicii Moldova”)*;

pe lîngă documentele actuale de evidenţă militară a supuşilor militari (livretul militar şi adeverinţa de recrutare) se introduce un nou document – adeverinţa de rezervist, care se va elibera rezerviştilor neinstruiţi militar şi care va fi schimbată în cazul obţinerii unei specialităţi militare;

pentru cetăţenii cu obligaţii militare (recruţii chemaţi la încorporare şi rezerviştii chemaţi la concentrări sau exerciţii de mobilizare sau pentru alte cazuri întru asigurarea evidenţei militare) le sunt asigurate un şir de garanţii precum ar fi păstrarea locului de muncă sau de studii, plata salariului mediu sau indemnizaţiei (bursei) din contul organizaţiei sau bursei la locul de muncă sau de studii. Totodată, în unitatea militară, pe perioada concentrărilor, rezerviştilor beneficia de o indemnizaţie lunară, stabilită de Guvern;

cu referire la statutul militarului este de menţionat că acesta nu va fi reglementat doar de Codul în cauză, dar şi de alte acte normative de nivel internaţional la care Republica Moldova este parte, în special pentru cazurile în care militarul îndeplineşte serviciul pe timp de război, în timpul stărilor de urgenţă, de asediu, în perioada mobilizării, pe teritoriul statelor străine şi în operaţiunile internaţionale în sprijinul păcii;

în calitate de element de protecţie socială, care va contribui semnificativ la asigurarea atractivităţii serviciului militar pentru militarii prin contract este reintroducerea următoarelor drepturi (anterior excluse nejustificativ):

de a călători gratuit pe întreg teritoriul ţării, în toate tipurile de transport public urban, suburban şi interurban (cu excepţia taximetrelor), în vederea exercitării atribuţiilor de serviciu (art.60);

la tratament balneosanatorial, cu înlesniri din contul statului (cu excepţia studenţilor instituţiilor de învăţămînt militar). Astfel, militarii trimişi la staţiunile balneare în baza deciziei comisiei medico-militare, în vederea continuării tratamentului în staţionar, vor putea beneficia de bilete de tratament gratuite. De asemenea, în cazul în care nu vor fi asiguraţi cu bilete de tratament balneosanatorial, în scopul fortificării sănătăţii aceştia pot beneficia (anual) de o indemnizaţie bănească, în mărimea unei solde lunare (art.57). Referitor la dreptul la ocrotirea sănătății, s-a propus reîntoarcerea dreptului militarilor prin contract la tratament balneosanatorial cu înlesniri din contul statului, iar militarilor prin contract acre nu au beneficiat de bilet de tratament sa li se achite o compensație bănească pentru fortificarea sănătății în mărimea unei solde lunare. Acest drept a militarilor prin contract a fost exclus din Legea cu privire la statutul militarilor prin Legea nr.108 din 17.12.2009. Costul acestor înlesniri a fost estimat aproximativ la 8 mln. lei anual. Concomitent s-a propus introducerea dreptul pensionarilor Ministerului Apărării, precum și membrilor familiilor militarilor decedați în timpul îndeplinirii obligațiilor de serviciu la tratament în instituţiile medico-militare în baza poliţei de asigurare medicală. Se menţionează faptul, că asigurările obligatorii de asistenta medicala, introduse la 1 ianuarie 2004, au permis accesibilitatea acordării asistentei medicale atît pensionarilor Armatei Naţionale cît şi membrilor familiilor militarilor şi va da posibilitate de a încheia contract cu Compania Naţională de Asigurări în Medicină şi acumularea surselor financiare, eliberarea medicamentelor compensate la pensionari şi membri de familie a militarilor prin contract care ulterior vor fi achitate de această companie;

de asigurare din contul Ministerului Apărării cu raţie alimentară şi echipament conform normelor şi modului stabilit de Guvern. În caz de neasigurarea cu asemenea drept, aceştia urmează să beneficieze de o compensaţie echivalentă costului echipamentului şi o compensaţie lunară în schimbul raţiei alimentare (art.61);

de a beneficia din contul şi în limitele fondului de salarizare pe anul respectiv, de premii cu prilejul jubileelor, sărbătorilor profesionale şi a zilelor de sărbătoare nelucrătoare, al căror cuantum, în fiecare caz, nu poate depăşi solda lunară al militarului prin contract, precum şi de ajutor material unic în legătură cu starea familială, ce nu va depăşi o soldă lunară a militarului *(care actualmente urmare a modificărilor nejustificative la Legea nr.355 din 23.12.2005 „Cu privire la sistemul de salarizare în sectorul bugetar”, constituie doar un salariu lunar de bază calculat ţinîndu-se cont de sporuri şi suplimente (art.62);*

de a beneficia de indemnizaţie unică (în corespundere cu vechimea calendaristică în serviciul militar) chiar şi în cazul în care militarul prin contract s-a eliberat din serviciul militar din iniţiativa personală pînă la atingerea vîrstei-limită de aflare în serviciu (de pensionare), reglementarea dreptului la indemnizaţii sociale, care nu au o reglementare legală în prezent (art.62);

de a beneficia de indemnizaţie de asigurare (primă de asigurare) mai avantajoasă (decît cea actuală) în caz de deces sau de pierdere a capacităţii de muncă (rănire, traumă, contuzie, intoxicaţie în timpul îndeplinirii obligaţiilor serviciului militar) atît de militarii prin contract, rezerviştii concentraţi/mobilizaţi cît şi de membrii familiei militarului (art.64);

de beneficia de locuinţă de serviciu (fără drept de privatizare) pentru perioada de activitate, conform normelor stabilite de legislaţia în vigoare (în cazul în care nu dispune de spaţiu locativ în localitatea respectivă împreună cu familia sa, iar unitatea militară în cadrul căreia îndeplineşte serviciul militar deţine fond locativ de serviciu liber). Totodată, în cazul în care militarului prin contract nu i se acordă spaţiu locativ de serviciu în condiţiile prevăzute de lege, în perioada de pînă la primirea locuinţei, acesta urmează să beneficieze de compensare, din contul mijloacelor bugetare alocate în acest scop, a cheltuielilor pentru închirierea (subînchirierea) spaţiului locativ, în cuantumul prevăzut de contractul de închiriere (subînchiriere) a spaţiului locativ, dar care nu va depăşi mărimea unei solde lunare (art.65);

La art.64, referitor la asigurarea vieții și sănătății obligatorie de stat a militarilor, luînd în considerație prevederile actuale la acest capitol a colaboratorilor Serviciului de Informație și Securitate, și cele din Legea cu privire la poliție și statutul polițistului, s-a propus majorarea cuantumurilor indemnizației de asigurare în caz de dezabilitate în dependență de graviditate pînă la 100%. Concomitent, s-a propus minorilor, care au fost întreţinuţi de militarul prin contract decedat să li se acordă compensaţie lunară, valoarea căreia constituie diferenţa dintre solda lunară a militarului şi mărimea pensiei acordate odată cu pierderea întreţinătorului fără a lua în considerare indemnizaţia de asigurare. Estimarea acestor costuri este imposibilă din motive rezonabile și vor fi achitate din alocațiile bugetare anuale a Ministerului Apărării. Pentru informație se constată faptul că la acest capitol au fost cheltuite mijloacele financiare după cum urmează în anul 2011 – 403,3 mii lei, anul 2012 – 509,8 mii lei și anul 2013 – 1288,9 mii lei.

La art.65, referitor la dreptul la spațiu locativ, se comunică că reieșind din faptul că, prevederile legale privind asigurarea cu locuințe a militarilor au fost abrogate, iar în condițiile actuale de constrîngeri bugetare, Ministerul Apărării nu va dispune de resurse pentru dezvoltarea spațiului locativ și conform domeniului de responsabilitate s-a propus completarea articolului cu aliniatul (6) cu următorul cuprins: „(6) În cazul implementării Programelor pentru construcția locuințelor pe terenurile disponibile, militarul prin contract beneficiază de dreptul de a participa la construcția spațiului locativ prin investirea mijloacelor financiare proprii.” Acesta va da posibilitate militarilor prin contract să beneficieze de dreptul de a participa la construcția spațiului locativ prin investirea mijloacelor financiare proprii, la prețul avantajoase celor de piața. În aceste condiții, soluția în vederea asigurării cu spațiu locativ a militarilor prin contract ce va contribui la sporirea atractivității serviciului militar, iar ca urmare va permite asigurarea cu un efectiv de cadre bine pregătite și menținerea acestora în serviciul militar prin contract, în special a tinerilor absolvenți a instituțiilor militare de învățămînt. Totodată, Programele pentru construcția locuințelor, menționate în aliniatul propus, se regăsesc deja în legislația în vigoare și anume art. 12 lit.c1) din Legea nr. 121-XVI din 04.05.2007 privind administrarea și deetatizarea proprietății publice. Concomitent s-a propus că în cazul în care militarului nu i se acordă spaţiu locativ de serviciu în condiţiile prevăzute de lege, în perioada de pînă la primirea locuinţei, beneficiază de compensare, din contul mijloacelor bugetare alocate în acest scop, a cheltuielilor pentru închirierea (subînchirierea) spaţiului locativ, în cuantumul prevăzut de contractul de închiriere (subînchiriere) a spaţiului locativ, dar care nu va depăşi mărimea unei solde lunare. Aceste cheltuieli se estimează la aproximativ 2,1 mln. lei.

În Cod au fost incluse şi prevederile actuale sau cele care de fapt nu erau reglementate, decît în unele acte normative cu caracter departamental ce se referă la aspectele ce ţin de desfăşurarea cercetării administrative, în cazurile constatării prejudiciului material, abaterilor disciplinare.

În **Titlul IV. „Răspunderea materială a militarilor”** (art.75-84) se prevăd condiţiile, formele răspunderii materiale a militarilor pentru prejudiciul cauzat *patrimoniului militar* şi modul de recuperare a prejudiciului.

În **Titlul V. „Disciplina militară”** (art.85-106) se conţin cele mai importante prevederi legale privind asigurarea disciplinei militare: drepturile şi obligaţiile militarilor, categoriile de stimulări şi sancţiuni disciplinare, autoritatea disciplinară a comandanţilor (şefilor) de toate nivelurile din cadrul Forţelor Armate, dreptul militarilor şi procedura de depunere a propunerilor, cererilor şi reclamaţiilor, desfăşurarea cercetării administrative pe cazurile de abatere disciplinară.

**Titlul VI. „Evidenţa militară”** (art.107-112) conţine principalele prevederi legale privind evidenţa militară ca parte componentă a obligaţiei militare a cetăţenilor Republicii Moldova, care se realizează prin sistemul de stat de evidenţă a recruţilor şi rezerviştilor, în limita în care se realizează un complex de măsuri pentru colectarea, generalizarea şi analiza informaţiilor despre cantitatea şi calitatea acestora.

**Titlul VII. „Pregătirea pentru serviciul militar”** (art.113-118) se referă la pregătirea tineretului, recruţilor, pregătirea cetăţenilor pentru specialităţile militare etc., la instruirea rezervei la catedrele militare şi centrele de instruire a rezervei Forţelor Armate.

Numărul de comandanţi inferiori, necesari pentru completarea Forţelor Armate va fi asigurat prin intermediul a doar două catedre militare, şi anume, cea a Academiei militare a Forţelor Armate „Alexandru cel Bun” şi a Universităţii de Medicină „Nicolae Testemiţanu”. Accentul de bază pentru formarea efectivului de soldaţi instruiţi şi necesari Forţelor Armate, la mobilizare sau pe timp de război se va efectua prin intermediul centrelor de instruire a rezervei Forţelor Armate, care vor fi create în acest scop odată cu aprobarea Codului. Modalitatea de instruire militară a rezervei prin intermediul centrelor de instruire, va fi mai accesibil şi preferabil pentru recruţii din colegii, licee, şcoli profesionale sau cei care nu au pur şi simplu nici studii medii, însă dispun de vîrsta-limită a încorporării şi care în temeiul actualelor prevederi normative, în comparaţie cu recruţii instituţiilor de învăţămînt superior sunt lipsiţi de o instruire preferenţială.

Datorită noii scheme de organizare, planificare şi instruire a rezervei după sistemele actualizate şi reevaluate de instruire, cetăţenilor li se va asigura şanse egale pentru instruirea militară. Finanţarea activităţii şi asigurarea bazei tehnico-materiale a centrelor se va efectua din sursele extrabugetare acumulate din taxele pentru instruire. Instituţionalizarea funcţionalităţii centrelor de instruire a rezervei Forţelor Armate se va efectua la decizia Ministrului apărării în cadrul Ministerului Apărării, precum şi în cadrul altor ministere, în dependenţă de posibilităţile de instruire specifice pe specialităţi necesare Forţelor Armate. Procesul de instruire a cetăţenilor la centrele indicate se propune de a fi realizat sub conducerea Ministerului Apărării. În rezultat, instruirea cetăţenilor din cadrul rezervei va fi efectuat de cadre calificate, iar pregătirea se va efectua în corespundere cu standardele şi necesităţile Armatei Naţionale.

**Titlul VIII. „Încorporarea cetăţenilor în serviciul militar”** (art.119-133) se referă la îndeplinirea serviciului militar în termen sau a celui cu termen redus, precum şi la particularităţile îndeplinirii serviciului militar la mobilizare a cetăţenilor, în baza obligaţiei constituţionale, în cadrul Forţelor Armate.

**Titlul IX. „Modul de îndeplinire a serviciului militar prin contract”** (art.134-157) se referă la elementul continuu, de bază al serviciului militar în cadrul Forţelor Armate, şi anume la „serviciul militar prin contract”, care are la bază principiul benevol de îndeplinire a serviciului militar. În acest context, este necesar de menţionat despre reglementările din Cod, al căror scop a fost eficientizarea/îmbunătăţirea caracteristicilor acestui tip de serviciu. În acest sens, ne referim în special la:

- încheierea contractului de îndeplinire a serviciul militar pe perioadă nedeterminată (pînă la atingerea vîrstei-limită de aflare în serviciul militar prin contract – 50 de ani). Aceasta va permite asigurarea eficientizării semnificative a managementului resurselor umane (transferul, avansări, studiile, evoluţia în cariera militară, etc.) (art.135). Totodată, contractul va putea fi încheiat şi pentru o perioadă de un an de zile, dar nu mai mult de 5 ani, pentru militarii prin contract care au atins vîrsta-limită de aflare în serviciul militar;

- stabilirea expresă a conţinutului contractului de îndeplinire a serviciului militar (art.136, 138) care pe lîngă prevederile de bază poate conţine şi clauze specifice în special cele de mobilitate şi de confidenţialitate. Astfel, „mobilitatea” presupune posibilitatea militarului de a îndeplini serviciul militar în diferite funcţii şi în diferite unităţi (pînă la atingerea vîrstei-limită de aflare în serviciul militar prin contract), iar „confidenţialitatea” ca clauză contractuală presupune obligativitatea păstrării de către părţi a confidenţialităţii informaţiilor de serviciu pe durata acţiunii contractului şi pe perioada a cinci ani după încetarea acţiunii contractului de îndeplinire a serviciului militar;

- se menţin unele restricţii pentru cetăţenii care doresc să îndeplinească serviciul militar prin contract. Astfel, prealabil încadrării în serviciul militar prin contract, cetăţenii care, pe lîngă cetăţenia Republicii Moldova, deţin cetăţenia altui stat, sînt obligaţi să renunţe la cetăţenia altui stat. Această restricţie este unul din temeiurile de refuz de încadrare (în caz de neconformare) şi este necesară din considerentul că militarul nu poate servi două Patrii;

- se micşorează vîrsta pînă la care cetăţeanul poate opta pentru îndeplinirea serviciului militar prin contract. Astfel, dacă actualmente această limită de vîrstă este – 40 ani, atunci prin Cod, contractul iniţial de îndeplinire a serviciului militar va putea fi încheiat de cetăţean (militar) în vîrsta de la 18 la 35 ani. Totuşi, se menţine dreptul ca în cazuri excepţionale, la decizia Ministrului Apărării, vîrsta-limită de încheiere a contractului iniţial poate fi majorată pînă la 5 ani;

- se include o normă nouă menită să înlocuiască actuala perioadă de 55 de zile care era predestinată pentru verificarea aptitudinilor cetăţeanului pentru îndeplinirea serviciului militar. Astfel, pentru cetăţeni încadraţi în serviciu militar prin contract, în scopul aprecierii corespunderii acestora cu cerinţele prezentului cod, regulamentelor militare şi altor acte normative ce determină obligaţiile militare, se stabileşte termen de probă de trei luni. Scopul acestui termen de probă este nu atît verificarea aptitudinilor cetăţeanului pentru îndeplinirea serviciului militar cît şi examinarea corespunderii acestuia pentru îndeplinirea sarcinilor ce derivă din funcţia pe care o va deţine după trecerea acestui termen şi urmare a evaluării cel puţin cu calificativul corespunzător (art.144). Acestui termen de probă vor fi supuşi toţi cetăţenii care nu deţin pregătire militară;

- se includ norme ce servesc drept bază pentru Ministerul Apărării de a refuza încheierea contractului de îndeplinire a serviciului militar cu cetăţeanul (art.141 alin.(4)). Anterior, cadrul normativ din domeniul îndeplinirii serviciului militar nu conţinea norme expres în acest sens;

- sunt incluse norme ce prevăd ca bază conţinutul dosarului personal al militarului (art.148);

- se dispersează normele ce vizează recuperarea cheltuielilor suportate de Ministerul Apărării pentru instruirea efectivului cît şi cele ce ţin de obligativitatea îndeplinirii serviciului militar în cazul urmării acestor instruiri. În acest sens, se face distincţia dintre studenţii (ciclului I) care fac studii în cadrul instituţiilor de învăţămînt şi alte cadre militare care comparativ cu studenţii (adică îndeplinirea serviciului cel puţin 5 ani după finisarea studiilor) vor trebui să îndeplinească serviciul militar (după finisarea altor forme de instruire decît cele ce se referă la ciclul I) în dependenţă de perioada studiilor avînd ca precedent actualele prevederi ce se referă la funcţionarii publici *(conform anexei nr.6 la Hotărîrea Guvernului nr.201 din 11 martie 2009)*;

- comparativ cu actualele prevederi ale cadrului normativ ce vizau cazurile de încetarea a contractului de îndeplinire a serviciului militar (eliberare din serviciul militar), Codul stabileşte noi prevederi în acest sens. Astfel, prevederile de bază sunt cele în care contractul va putea înceta în circumstanţele ce nu depind de voinţa părţilor sau din iniţiativa uneia din părţi. Respectiv, Codul delimitează (art.153,154) cazurile cînd contractul încetează în aceste circumstanţe adică, la iniţiativa militarului şi la iniţiativa conducerii militare;

- se menţin prevederile actuale ce se refereau la „trecerea militarilor la dispoziţia comandantului (şefului)” dar, totodată, se includ şi altele noi care se referă la cazurile în care militarii (indiferent de sex) se trec la dispoziţie în legătură cu plecarea în concediul de îngrijire a copilului sau în perioada desfăşurării companiei electorale (art.165). Astfel, pentru cazurile aflării în concediul de îngrijire a copilului, în concediul de îngrijire a copilului bolnav (invalid) termenul aflării la dispoziţie va fi pînă la un an de zile. După această perioadă raporturile contractuale cu militarul urmează să fie suspendate. Totuşi ca garanţie din partea Ministerului apărării este faptul că această perioadă cînd militarul s-a aflat la dispoziţie în legătură cu aflarea în concediul de îngrijire a copilului sau în concediul de îngrijire a copilului bolnav (invalid) se va include atît în vechimea de muncă generală, în stagiul de cotizare, cît şi în vechimea calendaristică a serviciului militar;

- se include o instituţie nouă precum este instituţia „suspendării contractului de îndeplinire a serviciului militar prin contract”. Astfel, contractul va putea fi suspendat în următoarele cazuri: alegerea în funcţii eligibile; aflarea în concediul de îngrijire a copilului sau în concediul de îngrijire a copilului bolnav (invalid) după un an de zile; detaşarea militarului în organizaţii internaţionale, organizaţii ce desfăşoară activităţi în interesul apărării şi securităţii Republicii Moldova şi în instituţiile de învăţămînt superior de stat, serviciul militar se suspendă (totuşi militarul poate fi detaşat fără suspendarea contractului respectiv) (art.168).

**Titlul X. „Serviciul militar”** (art.158-188) conţine norme referitor la funcţia militară, gradele militare,formarea şi evaluarea cadrelor militare,datele personale ale militarului, lucrul cu personalul,timpul de serviciu şi dreptul la odihnă.

Printre prevederile noi pot fi evidenţiate dispoziţiile privind noile grade militare (art.169), comparativ cu cele existente şi, respectiv, au fost revizuite şi incluse noi termene de aflare în fiecare grad militar. Aceasta se face din următoarele considerente:

- în activitatea cotidiană, un rol important îl joacă comandanţii inferiori, subofiţerii şi sergenţii care constituie o categorie de personal a cărei utilizare este substanţial diferită faţă de armatele moderne. Astfel, teoretic subofiţerul şi sergentul este considerat „coloana vertebrală a armatei”, fiind investit cu responsabilitatea instruirii şi conducerii *grupurilor mici*, în realitate ei au fost definiţi ca „*ajutori a comandantului*”, conferindu-i-se poziţia unui personal auxiliar în toate domeniile activităţii militare. Acest fapt a afectat starea morală şi statutul profesional a categoriei respective de personal şi a indus disfuncţii majore în gestiunea carierei, cum ar fi:

- avansarea sergenţilor şi subofiţerilor în bloc, la intervale determinate de limita stagiului minim în grad prevăzut de lege. Inexistenţa unor cerinţe obligatorii de trecere pentru obţinerea gradelor şi funcţiilor militare a făcut ca, practic toţi subofiţerii să ajungă la grad maxim. Prin urmare, la subofiţeri, în prezent, nu există o piramidă a gradelor militare bazată pe un model teoretic;

- pregătirea prin cursuri a subofiţerilor şi sergenţilor a devenit întîmplătoare, nefiind corelată cu evoluţia în carieră şi perspectiva încadrării într-o funcţie care necesită acel tip de pregătire.

Pentru eliminarea acestor disfuncţii, se propune:

- asigurarea motivaţiei pentru evoluţia în cariera militară, prin adoptarea unui sistem normativ care să permită diferenţierea valorică şi ascensiunea în funcţii superioare a celor mai buni;

- asigurarea evoluţiei în carieră şi specializarea pe domenii ale activităţii militare în raport cu nivelul de pregătire, experienţa dobîndită şi potenţialul propriu de dezvoltare;

- instruirea soldaţilor sergenţilor, subofiţerilor şi transformarea lor în *profesionişti* într-un anumit tip de acţiune: *de luptă, de stat major, de administraţie, de instrucţie, tehnică şi logistică*;

- adoptarea unor reguli de recrutare şi selecţie, care să reţină persoanele cu potenţialul adecvat pentru carieră.

Recrutarea personalului preconizat pentru funcţiile de soldaţi sergenţi şi subofiţeri (ultimii obligatoriu vor deţine o specialitate civilă) se va realiza prin Centrele militare teritoriale şi prin structurile de personal din unităţile militare, potrivit strategiei şi metodologiei elaborate în acest scop.

Recrutarea se va efectua pe două căi: calea directă – provin cadrele militare din rîndul absolvenţilor instituţiilor de învăţămînt militar, pregătiţi diferenţiat pe specialităţi militare (arme şi servicii); calea indirectă – provin cadrele militare din rîndul absolvenţilor instituţiilor civile de învăţămînt, care îndeplinesc cel puţin una din condiţiile după cum urmează: au absolvit cursul deplin de instruire militară prevăzut pentru programa de pregătire a sergenţilor la catedrele militare din cadrul instituţiilor de învăţămînt superior universitar, au îndeplinit serviciul militar în termen sau cu termen redus.

Selecţia candidaţilor va viza următoarele domenii: *aptitudini pentru carieră militară, nivelul cunoştinţelor teoretice, pregătirea fizică, starea de sănătate,*îndeplinirea condiţiilor stabilite prin reglementările în vigoare.

Avansarea şi evoluţia în cariera militară înseamnă promovare în funcţie şi înaintare în grad pentru cei mai buni, menţinerea în funcţie şi grad pentru cei corespunzători şi trecerea în rezervă a celor necorespunzători sau fără potenţial şi perspectivă de dezvoltare.

Dezvoltarea carierei sau, cum mai este numită, dezvoltarea profesională este un proces mai complex decît pregătirea profesională, avînd drept obiectiv însuşirea cunoştinţelor utile, atît în raport cu poziţia actuală, cît şi cu cea viitoare.

Cariera militară a sergenţilor subofiţerilor trebuie să aibă la bază următoarele principii: competitivitate – care presupune concurenţă şi obiectivitate şi trebuie să asigure selectarea cadrelor militare după merit, cu pregătirea şi competenţele necesare pentru numirea şi promovarea în funcţii, în paralel cu perfecţionarea profesională; transparenţă – care presupune transparenţa procedurilor de management a carierei militare şi asigurarea accesului liber la informaţiile privind cerinţele şi condiţiile stabilite pentru evoluţia în cariera militară; egalitate de şanse – care presupune oferirea oportunităţilor egale tuturor candidaţilor pentru numirea, promovarea în funcţii şi dezvoltarea profesională, fără prejudecăţi sau discriminare.

În vederea asigurării respectării principiilor şi exigenţelor respective, cariera militară se proiectează, din perspectiva organizaţională, în corelare cu necesităţile Armatei Naţionale, cerinţele funcţiilor, competenţele, potenţialul, experienţa şi aspiraţiile individuale ale cadrelor militare, prin acordarea şi promovarea în mod progresiv şi condiţionat a gradelor şi respectiv a funcţiilor militare, concomitent cu perfecţionarea graduală a pregătirii generale şi profesionale.

Prin Cod se propune reintroducerea unei norme anterior excluse nejustificativ şi anume echivalarea gradelor militare ale corpului de ofiţeri cu gradele de calificare ale funcţionarilor publici. Actualmente, această echivalare este prezentă doar la corpul diplomatic şi astfel, se creează un precedent care considerăm că defavorizează militarii (ce sau eliberat sau au fost trecuţi în rezervă în legătură cu pensionarea) în cazul angajării în mediul civil, aceştia fiind impuşi să urmeze de la început toate etapele de evoluţie în cariera de funcţionar public sau angajat civil (art.169).

- se include o normă nouă prin care gradul militar soldat şi sergent inferior să poate fi acordat cetăţeanului şi de către comandantul organului administrativ-militar (art.170). Totodată, militarului nu-i va putea fi acordat gradul militar următor şi perioada dată nu se include în termenul serviciului militar în gradul militar acordat, în cazurile după cum urmează: în timpul executării pedepsei cu muncă neremunerată în folosul societăţii sau arestului; în cazul în care are sancţiuni disciplinare nestinse; în cazurile de condamnare pentru predarea benevolă în prizonierat; în cazurile în care a fost suspendat contactul de îndeplinire a serviciului militar(art.171).

actualmente, toate gradele militare de ofiţer se acordă doar de Ministrul apărării. Respectiv, prin Cod se propune de uşurat sarcina în cauză pentru ministru cu posibilitatea acordării de către Comandantul Armatei Naţionale a gradelor inferioare pînă la „căpitan” inclusiv. Totuşi, Ministrul apărării îşi rezervă dreptul conform Codului de a acorda primul grad militar de „locotenent” (art.172);

Codul cuprinde norme noi (generale) ce se referă la formarea şi evaluarea cadrelor militare, evoluţia în cariera militară şi dezvoltarea profesională (art.175), recalificarea profesională, ridicarea calificării şi stagierea militarului, categoriile de calificare ale militarilor;

cu referire la capitolul „timpul de odihnă” e de menţionat următoarele:

s-a majorat substanţial durata concediului pentru militari în special a celor cu vechimea în serviciu mai mult de 25 ani. Respectiv, dacă actualmente ea constituie 45 de zile, prin Cod se propune majorarea cu pînă la 50 de zile (art.182);

- este prevăzută expres rechemarea militarilor din concediu, în situaţii de serviciu neprevăzute, în care este necesară prezenţa acestora în unitate, ceea ce constituie restricţie mai mare decît pentru salariaţii civili. Această normă este formulată ţinînd cont de Hotărîrea Curţii Constituţionale nr.12 (în vigoare din 01.11.2012);

- posibilitatea plecării în concediul pentru îngrijirea copilului (pînă la 3 ani) nu doar de către femei dar şi de către bărbaţi (art.186). Această normă vine în contextul Hotărîrii Curţii Constituţionale nr.12 (în vigoare din 01.11.2012) prin care cuvîntul „femeie-militar” a fost declarat neconstituţional, deoarece leza drepturile bărbaţilor în acest sens.

**Titlul XI. „Rezerva forţelor armate”** (art.189-198) prevede în premieră norme care să stimuleze rezerviştii Forţelor Armate să se afle în rezerva activă (art.195). Respectiv: dreptul la pensie pentru limită de vîrstă: cu un an înainte de atingerea vîrstei de pensionare stabilite de legislaţie – pentru rezerviştii aflaţi în componenţa rezervei active mai mult de 5 de ani; cu doi ani înainte de atingerea vîrstei de pensionare stabilite de legislaţie – pentru rezerviştii aflaţi în componenţa rezervei active mai mult de 10 de ani; cu trei ani înainte de atingerea vîrstei de pensionare stabilite de legislaţie – pentru rezerviştii aflaţi în componenţa rezervei active mai mult de 15 de ani; cu patru ani înainte de atingerea vîrstei de pensionare stabilite de legislaţie – pentru rezerviştii aflaţi în componenţa rezervei active mai mult de 20 de ani; cu cinci ani înainte de atingerea vîrstei de pensionare stabilite de legislaţie –pentru rezerviştii aflaţi în componenţa rezervei active mai mult de 25 de ani. Totodată, ei vor putea beneficia adaos la pensie în mărime de: două precente pentru aflarea în rezerva activă conform contractului de 5 ani; patru procente pentru aflarea în rezerva activă conform contractului de 10 ani; şase procente pentru aflarea în rezerva activă conform contractului de 15 ani; opt procente pentru aflarea în rezerva activă conform contractului de 20 ani; zece procente pentru aflarea în rezerva activă conform contractului de 25 ani şi mai mult.

**Titlul XII. „Însemnele militare”** (art.199-201) stabileşte care sunt însemnele militare în Forţele Armate (uniforma militară, distincţiile militare, drapelul de luptă, etc.).

**Titlul XIII. „Dispoziţii tranzitorii şi finale”** (art.202-204) prevede termenul de intrare în vigoare a Codului, aducerea prevederilor legislaţiei în vigoare cu prevederile Codului, abrogarea unor acte legislative.

În acest titlu se propun anumite modificări şi completări în Legea nr.271-XIII din 09 noiembrie 1994 cu privire cu privire la protecţia civilă, Legea nr.283 din 28 decembrie 2011 cu privire la Poliţia de Frontieră, Legea nr.320 din 27.12.2012 cu privire la activitatea Poliţiei şi statutul poliţistului care au drept scop completarea lacunelor în reglementarea şi delimitarea clară a competenţelor Forţelor Armate, Poliţiei de Frontieră şi Inspectoratului General de Poliţie (reorganizarea trupelor de carabinieri) din subordinea Ministerului Afacerilor Interne privind asigurarea pazei frontierei de stat pe timp de pace precum şi menţinerea, asigurarea şi restabilirea ordinii şi securităţii publice, sarcini prevăzute de Constituţia Republicii Moldova *(art.57)*.

Totodată, propunerile nominalizate se întemeiază pe prevederile legale că Poliţia de Frontieră şi Inspectoratul General de Poliţie, în subordinea Ministerului Afacerilor Interne, sunt succesorii a misiunilor, funcţiilor, atribuţiilor, drepturilor şi obligaţiilor şi deţinători a bazei materiale şi tehnice, a infrastructurii, resurselor umane şi financiare a Serviciului Grăniceri şi Departamentului trupelor de carabinieri*(conform prevederilor alin.(3) art.45, art.57, alin.(2) art.60 al Legii nr.283 din 28 decembrie 2011 cu privire la Poliţia de Frontieră, alin.(1) art.5 al proiectului prezentat spre avizare)*, precum şi în vederea excluderii conflictului de interese, dublărilor de competenţă şi funcţionalitate între instituţiile de ordine publică, securitate şi apărare. Totodată, prevederile alin.(15) art.22 din Legea nr.271-XIII din 09 noiembrie 1994 privind antrenarea conform dispoziţiei Guvernului a „unităţilor militare a Ministerului Apărării” în executarea lucrărilor de salvare şi a altor lucrări de neamînat în condiţiile situaţiilor excepţionale şi la lichidarea efectelor lor, contravine prevederilor art.33 din Legea nr.345-XV din 25.07.2003 „Cu privire la apărarea naţională”.

Întru implementarea programului şi planului de acţiuni ale Guvernului privind modernizarea şi optimizarea instituţiei militare, Planului de acţiuni al Guvernului pentru anii 2012-2015, proiectul Codului militar al Republicii Moldova a fost elaborat de către Ministerul Apărării şi prezentat anterior spre avizare, în modul stabilit, la Ministerul Afacerilor Interne *(aviz nr.22/2858 din 19.12.2012)*, Ministerul Muncii, Protecţiei Sociale şi Familiei *(aviz nr.01-4371din 04.12.2012)*, Ministerul Finanţelor *(aviz nr.09-04/06 din 04.01.2013),* Ministerul Economiei *(aviz nr.11-6369 din 04.12.2012),* Ministerul Sănătăţii *(aviz nr.01-9/2475 din 29.11.2012),* Ministerul Educaţiei *(aviz nr.10/12-9678 din 28.12.2012),* Ministerul Tehnologiei Informaţiei şi Comunicaţiilor *(aviz nr.01/1940 din 04.12.2012),* Ministerul Transporturilor şi Infrastructurii Drumurilor *(aviz nr.08-03 din 12.11.2012),* Serviciul de Informaţii şi Securitate *(aviz nr.1/5-730 din 12.12.2012),* Centrul pentru Drepturile Omului din Moldova *(aviz nr.01-12/44 din 24.12.2012)* şi ţine cont de obiecţiile şi propunerile prezentate.

În conformitate cu prevederile art.21 din Legea nr.780-XV din 27.12.2001 „Privind actele legislative”, art.11 alin.(2) lit.a) din Legea nr.239-XVI din 13.11.2008 „Privind transparenţa în procesul decizional”, proiectul Codului Militar al Republicii Moldova a fost consultat public cu societatea civilă *(cu nr.11/1340 din 29.11.2012)*,, fiind plasat pe pagina oficială a Ministerului Apărării, şi în mod direcţionat cu părţile interesate: Institutul de Politici Publice, Centrul de Informare şi Documentare privind NATO în Moldova, Asociaţia pentru Politică Externă, Asociaţia Obştească Institutul pentru Dezvoltare şi Iniţiative Sociale “Viitorul”, Asociaţia „Gender-Centru”, Asociaţia pentru Democraţie Participativă „ADEPT”, fără a primi opinii şi sugestii solicitate la proiectul nominalizat.

Viceministru Igor PANFILE

1. structuri reorganizate - Departamentul Poliţiei de Frontieră şi Inspectoratul General de Poliţie ale Ministerului Afacerilor Interne [↑](#footnote-ref-2)